Story 54: Barava Strongfala Man
WASWE, iu savve long nem bilong man wea strong winim evri nara man? Hem Samson, wanfala judge. Jehovah nao givim strong long Samson. Taem hem no born yet, Jehovah talem mami bilong hem: ‘Klosap nao iu bae garem wanfala son. Hem bae lead for sevem Israel from olketa Phi‧lis′tine.’
Olketa Phi‧lis′tine olketa nogud pipol wea stap long Ca′naan. Olketa garem plande man for faet, and olketa barava spoelem olketa Israelite. Wantaem, taem Samson go long ples wea olketa Phi‧lis′tine stap, wanfala big lion hem kamaot for meetim hem. Bat Samson hem killim dae datfala lion witim hand bilong hem nomoa. Hem killim dae plande handred nogud Phi‧lis′tine tu.
Then gogo, Samson hem lovem wanfala woman wea nem bilong hem De‧li′lah. Each leader bilong olketa Phi‧lis′tine promis for givim De‧li′lah 1,100 silver selen sapos hem talem olketa wanem nao mekem Samson hem strong tumas. De‧li′lah wantem evri selen hia. Hem no wanfala tru fren bilong Samson, or pipol bilong God. So hem gohed for askem Samson abaotem wanem nao mekem hem strong tumas olsem.
Gogo, De‧li′lah hem mekem Samson for talem wanem nao mekem hem strong. ‘Olketa nating katem hair bilong mi enitaem,’ hem sei. ‘Start kam long taem wea mi born, God chusim mi for kamap wanfala spesol servant bilong hem, wanfala Naz′i‧rite. Sapos eniwan katem hair bilong mi, mi bae lusim strong bilong mi nao.’
So, taem De‧li′lah savve long diswan, hem mekem Samson sleep long leg bilong hem. Then hem kolem wanfala man for kam and katem hair bilong Samson. Taem Samson hem wekap, evri strong bilong hem lus nao. So olketa Phi‧lis′tine kam and kasholem hem. Olketa tekaotem tufala eye bilong hem, and mekem hem slave bilong olketa.
Wanday, olketa Phi‧lis′tine garem wanfala big party for worshipim god bilong olketa, Dagon, and olketa aotem Samson from prison for olketa savve mekfani long hem. Bat long datfala taem, hair bilong Samson hem grow moa. Samson sei olsem long boy wea holem hand bilong hem for leadim hem: ‘Letem mi tasim olketa post bilong disfala building.’ Then Samson prea long Jehovah for strong, and hem holem tufala post. Hem singaot olsem: ‘Letem mi dae witim olketa Phi‧lis′tine.’ Samting olsem 3,000 Phi‧lis′tine nao stap long disfala party, and taem Samson hem pushim olketa post hia, building hem foldaon and killim dae evri nogud pipol hia.
Judges chapter 13 go kasem 16.
Olketa Kwestin
- Hu nao nem bilong datfala man wea strong winim eni nara man, and hu nao givim datfala strong long hem?
- Olsem iu lukim long piksa, wanem nao Samson duim long wanfala big lion?
- Wanem secret nao Samson talem long Delilah long disfala piksa, and hao nao diswan lead go long wei for olketa Philistine kasholem hem?
- Hao nao Samson fit for killim dae 3,000 Philistine long day wea hem dae?
Samfala extra kwestin
- Readim Judges 13:1-14.
Hao nao Manoah and waef bilong hem showimaot gudfala example for parents saed long wei for trainim olketa pikinini? (Judg. 13:8; Ps. 127:3; Eph. 6:4)
- Readim Judges 14:5-9 and 15:9-16.
Wei wea Samson killim dae datfala lion, brekem olketa niu rope wea olketa iusim for taemap hand bilong hem, and iusim jawbone bilong wanfala man donkey for killim dae 1,000 man, showim wanem samting abaotem wei wea Jehovah iusim holy spirit bilong hem?
Hao nao holy spirit savve helpem iumi distaem? (Judg. 14:6; 15:14; Zech. 4:6; Acts 4:31)
- Readim Judges 16:18-31.
Hao nao olketa nogud kaban affectim Samson, and wanem nao iumi savve lanem from diswan? (Judg. 16:18, 19; 1 Cor. 15:33)
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn eng_Latn pol_Latn tpi_Latn tpi_Latn tpi_Latn lim_Latn nld_Latn eng_Latn eng_Latn eng_Latn tpi_Latn eng_Latn eng_Latn eng_Latn